Stefan Johansen

Stefan Marius Johansen (født 8. januar 1991 i Vardø) er en norsk fotballspiller som spiller for den engelske klubben Queens Park Rangers FC.


== Klubbkarriere ==


=== Bodø/Glimt ===
Stefan Johansen kom til Bodø/Glimt fra Vardø som 14-åring etter å ha blitt oppdaget på Ole Gunnar Solskjærs fotballakademi i Kristiansund sommeren 2005. 
Stefan Johansen har spilt på juniorlaget til Bodø/Glimt og har også vært kjent for å score svært mange mål for Bodø/Glimt 2. Foran 2007-sesongen ble Johansen hentet opp til A-laget til Glimt som hospitant sammen med Anders Konradsen. Stefan Johansen fikk sin A-lagsdebut og første mål for Bodø/Glimt som 16 åring i cupens 1. runde borte mot Hammerfest, 20. mai 2007. Kampen endte 4-0, hvorav Stefan Johansen scoret det siste målet.


=== Strømsgodset ===
Johansen kom til Strømsgodset 1. januar 2011 på en tre årskontrakt Han var da angrepsspiller, men Strømsgodset-trener Ronny Deila omskolerte han senere til en såkalt «potet». I oktober 2011 spilte han venstreback mot Rosenborg, og ble kåret til banens beste spiller, av blant annet TV 2. I 2012 spilte han så mer og mer som midtbanespiller, og det ble etter hvert hans nye posisjon.
Johansen sitt store gjennombrudd kom i 2012-sesongen. 28. juli 2012 toppet han VG-børsen, og han scoret også to frisparkmål på 11 dager. Først mot Sandnes Ulf (2-1) 16. juli, før han slo til med en reprise av scoringen mot Fredrikstad (5-0) 27. juli.
I sesongen 2013 ble han norsk seriemester med Strømsgodset og han ble tildelt Kniksenprisen som årets midtbanespiller. Han ble også kåret til Årets spiller i norsk fotball av VG i 2013.


=== Celtic ===
15. januar 2014 ble det meldt at han hadde skrevet en 3 1/2-årskontrakt med Celtic med en overgangssum på 2 millioner pund, hvorav 1,7 millioner betales ved overgangen. Johansen ble den fjerde norske spilleren for Celtic, og etterfulgte Harald Brattbakk, Vidar Riseth og Thomas Rogne. Han debuterte for Celtic da laget vant 4-0 over Hibernian 26. januar 2014 da han spilte de siste fem minuttene som innbytter. 2. februar 2014 spilte han fra start og hele kampen mot St. Mirren, en kamp Celtic vant 1-0.I sesongen 2014-2015 ble han utnevnt til Scottish PFA Players' Player of the Year.


=== Fulham ===
26. august 2016 signerte han treårskontrakt med Fulham FC.. Den første scoringen for sin nye klubb kom i hjemmekampen mot Norwich City 18. oktober 2016. Oppgjøret endte 2-2. 31. januar 2019 ble Johansen lånt ut til West Bromwich Albion for resten av sesongen.


=== Queens Park Rangers ===
26. januar 2021 ble Johansen lånt ut til Queens Park Rangers, en avtale med varighet ut sesongen. Han scoret sitt første mål for QPR i hjemmekampen mot Bournemouth 20. februar 2021. Utlånsperioden i QPR ble preget av en rekke gode resultater for klubben. Med Johansen på laget, klatret QPR oppover tabellen, og endte på 9.-plass i Championship.
24. juli 2021 signerte Stefan Johansen en 3-årskontrakt med QPR.


== Landslagskarriere ==
Johansen debuterte på aldersbestemte landslag da han spilte på G16-landslaget 8. august 2008 mot Polen. Han spilte senere på alle aldersbestemte landslag opp til U23-landslaget. Han spilte begge kampene som slo ut Frankrike og kvalifiserte U21-landslaget til U21-EM i fotball i 2013.
I kampene mot Portugal og Island i mai/juni 2016 var Johansen Norges kaptein for første gang.12. mars 2021 ga han seg på det norske landslaget.


=== Landslagsmål ===
Hjemmelagets mål står først i  tabellen


== Meritter ==
StrømsgodsetTippeligaen (1): 2013Celtic FCScottish Premiership (2): 2013/2014, 2014/2015
Scottish League Cup (1): 2014/2015IndividueltKniksenprisen (2): Årets midtbane 2013, Årets Kniksen 2015
Scottish PFA Players' Player of the Year (1): 2014/2015


== Referanser ==


== Eksterne lenker ==
(en) Stefan Johansen – UEFA 
(en) Stefan Johansen – Transfermarkt 
(en) Stefan Johansen – national-football-teams.com 
(en) Stefan Johansen – WorldFootball.net 
(en) Stefan Johansen – Soccerbase.com 
(en) Stefan Johansen – FootballDatabase.eu 
(en) Stefan Johansen – Soccerway 
(en) Stefan Johansen – EU-Football.info 
(no) Stefan Johansen – Norges Fotballforbund 
(en) Stefan Johansen – FBref 
Bodø/Glimt – Biografi
Altomfotball.no – Biografi